tartuNLP/wikipedia-smugri-20251201 huggingface dataset:
Andrian Mardare

Andrian Mardare (s. 20. kesäkuuta 1995) on moldovalainen keihäänheittäjä. Mardaren henkilökohtainen ennätys on Splitissä 8. toukokuuta 2021 heitetty 86,66 metriä. Tulos on myös keihäänheiton Moldovan ennätys.
Eugenessa järjestetyissä yleisurheilun alle 20-vuotiaiden maailmanmestaruuskilpailuissa 2014 Mardare saavutti keihäänheitossa pronssimitalin tuloksella 72,81 metriä. Vuonna 2017 yleisurheilun joukkueiden EM-kilpailuiden Kakkosliigassa hän otti keihäässä lajivoiton tuloksella 83,93 metriä. Kilpailu heitettiin 25. kesäkuuta Tel Avivissa. Samalla Mardare paransi keihäänheiton Moldovan ennätystä neljännen kerran kauden 2017 aikana vuoden neljännessä kilpailussaan.
Mardare saavutti Bydgoszczin alle 23-vuotiaiden EM-kilpailuissa 2017 pronssia tuloksella 78,76. Lontoon MM-kilpailuissa hän karsiutui loppukilpailusta.
Berliinin EM-kisoissa 2018 hänen sijoituksensa oli seitsemäs tuloksella 81,54. Vuoden 2019 Universiadeissa Mardare voitti keihäskilpailun, mutta hän antoi kilpailun jälkeen positiivisen dopingnäytteen ja menetti voittonsa. Vuodelle 2021 siirretyissä Tokion olympialaisissa hän oli seitsemäs tuloksella 83,30. Seuraavana vuonna hän sijoittui seitsemänneksi sekä Eugenen MM- että Münchenin EM-kilpailuissa. Budapestin MM-kilpailuissa 2023 hän oli yhdestoista.
Thuillières

Thuillières on kunta Koillis-Ranskassa Vosgesin departementissa Grand Estin alueella.
Nähtävyyksiä.
Kunnan nähtävyys on linna "Château de Thuillières". Linnan suunnitteli arkkitehti Germain Boffrand, ja se valmistui vuonna 1722. Linnassa on näyttelijätär Ève Lavallièrelle omistettu museo. Linnan kyyhkyslakka on huomion arvoinen.
Eguisheim

Eguisheim [egishaim] () on noin 1 600 asukkaan kunta Haut-Rhinin departementissa Ranskan koillisella Grand Est -hallintoalueella.
Colmarin kaupungin lounaispuolella sijaitseva Eguisheim on tunnettu viinintuotannostaan sekä mutkittelevien ja kapeiden katujen varrella olevista ristikkotaloistaan. Kunta on valittu mukaan moneen Ranskan kauneimpia paikkakuntia esitteleviin luetteloihin, kuten vuonna 2013 "Les Plus Beaux Villages de France" -järjestön jäseneksi ja brittiläisen "The Daily Telegraph" -lehden vuonna 2017 julkaisemaan 20 kauneimman ranskalaiskylän koosteeseen. Vuonna 2013 se äänestettiin televisio-ohjelmassa ranskalaisten suosikkikyläksi.
Keskiaikainen paavi Pyhä Leo IX (1002–1054) oli syntynyt Eguisheimissa ja kuului samannimiseen aatelissukuun.
Avallon

Avallon ​[avalɔ̃] on noin 7 250 asukkaan kunta Yonnen departementissa Ranskan itäisellä Burgundin hallintoalueella. Se sijaitsee 50 kilometriä etelään Auxerren kaupungista Pariisista Lyoniin kulkevan rautatien ja A6-valtatien varrella.
Avallon on samannimisen noin 51 000 asukkaan arrondissementin pääkaupunki.
Avallonin vanha kaupunki tunnetaan mutkittelevista nupukivikaduistaan ja niiden varrella olevista ristikkotaloista. Kunnan tunnetuin rakennus on 1100-luvulta peräisin oleva Saint Lazare -kirkko. Muita nähtävyyksiä ovat kaupunginmuseo ja pukumuseo.
Avallonin asukkaisiin kuuluvat suomalaiset kuvataiteilijat Elina Brotherus ja Lauri Astala.
Petrol Ofisi

OMV Petrol Ofisi A.Ş. on turkkilainen öljy- ja kaasuyritys, joka perustettiin vuonna 1941.
Petrol Ofisi on toiminut Formula 1:sten Turkin GP:n pääsponsorina vuodet 2006–2008. Lisäksi se on sponsoroinut GP2-sarjassa Fisichella Motor Sport -tallia 2006–2007.
Oldsmobile Alero

Oldsmobile Alero on yhdysvaltalaisen Oldsmobilen vuosina 1998-2004 valmistama henkilöauto. Alero oli viimeinen auto jota General Motors valmisti Oldsmobile-brändin alla.
Euroopassa autoa myytiin nimellä "Chevrolet Alero".
Teuro

Teuro on kylä Tammelassa Kanta-Hämeessä. Se sijaitsee kunnan koillisosassa lähellä Hämeenlinnan, aiemmin Hattulan rajaa. Valtatie 10:ltä erkanee luoteeseen seututie 283, joka kulkee kylän halki. Teuron lähikyliä ovat idässä Kuuslammi, luoteessa Lautaporras, lännessä Susikas ja etelässä Loimonen. Kylässä virtaa Teuronjoki.
Teuro–Kuuslammi valittiin ensin Kanta-Hämeen vuoden kyläksi ja sitten myös koko Suomen vuoden kyläksi vuonna 2018.
Alessandro Baricco

Alessandro Baricco (s. 1958 Torino) on italialainen kirjailija, musiikkikriitikko ja ohjaaja.
Baricco kasvoi Torinossa ja opiskeli musiikkia ja filosofiaa. Hänen filosofian opettajansa oli Gianni Vattimo.
Bariccon esikoisteos oli vuonna 1991 ilmestynyt "Castelli di Rabbia". Hän on voittanut useita palkintoja, ja häntä pidetään yhtenä Euroopan merkittävimmistä nykykirjailijoista. Romaanien lisäksi Baricco on kirjoittanut esseitä, novelleja sekä teatteri- ja elokuvakäsikirjoituksia.
Suomeksi häneltä on ilmestynyt kolme romaania: Silkki (1998), City (2001) ja Verta vuodattamatta (2006).
Darney

Darney on kunta Koillis-Ranskassa Vosgesin departementissa Grand Estin alueella.
Nähtävyyksiä.
Kunnan nähtävyys on 1700-luvulta peräisin oleva linna "Château de Darney". Linnassa sijaitsee Tšekkoslovakian sotahistorian museo ("Musée historique et militaire tchécoslovaque"). Ensimmäisessä maailmansodassa Ranskassa taisteli tšekkejä ja slovakkeja ranskalaisten rinnalla. Vuonna 1918 heidät sijoitettiin Darneyssa Kléberin leiriin ("Camp Kléber"). Leirissä vieraili juuri itsenäistyneen Tšekkoslovakian presidentti Tomáš Masaryk matkalla maanpaosta Yhdysvalloista kotimaahansa.
Blaubeuren

Blaubeuren on kaupunki Saksassa, Baden-Württenbergin osavaltion Alb-Donau-Kreisin piirikunnassa. Se sijaitsee osavaltion itäosassa Ulmin länsipuolella. Kaupungissa oli kesäkuun 2022 lopussa 12 508 asukasta, ja sen pinta-ala on 79,2 neliökilometriä.
Yksi kaupungin tunnetuimmista nähtävyyksistä on Blautopf-lähde, josta saa alkunsa kaupungin halki virtaava Blau-joki, joka laskee Tonavaan.
Blaubeurenin vaakunassa on kuvattu tyypillinen "Blaumännle" (pieni sininen mies).
Nightcore

Nightcore on kappaleen remix-tyyli, jossa lähdemateriaalia nopeutetaan 10–30% ja samalla nostetaan sen äänenkorkeutta.
Tyylilajin nimi perustuu norjalaiseen musiikkiduo Nightcoreen, joka julkaisi sävelkorkeudeltaan muunneltuja versioita trance- ja eurodance-kappaleista. Nightcore liitetään usein japanilaiseen animeen ja otakukulttuuriin, ja YouTube-palvelussa monet nightcore-remixit sisältävät animehahmoja ja taidetta.
Historia.
Termiä "Nightcore" käytettiin ensimmäistä kertaa vuonna 2001, kun norjalainen DJ-duo Thomas S. Nilsen ja Steffen Ojala Søderholm, ketkä tunnetaan myös esiintyjänimillään DJ TNT ja DJ SOS, käyttivät sitä kouluprojektinsa nimenä.
Cuckoo

Cuckoo on brittiläinen tilannekomediasarja, joka alkoi BBC Three -kanavalla 25. syyskuuta 2012. Sarjan uusintoja on esitetty BBC One -kanavalla ja maailmanlaajuisesti se on katsottavissa Netflixissä. Suomessa Yle TV2 on esittänyt sarjaa vuodesta 2014 lähtien.
"Cuckoon" pääosia näyttelevät muun muassa Andy Samberg, Greg Davies, Taylor Lautner, Tamla Kari ja Helen Baxendale. Sarja on BBC Threen kaikkien aikojen katsotuin komediasarja. Greg Davies oli roolistaan ehdokkaana parhaan komediasarjan miespääosan BAFTA-palkinnon saajaksi. British Comedy Awardseissa "Cuckoo" oli ehdolla parhaaksi komediasarjaksi ja Greg Davies parhaaksi komedianäyttelijäksi.
Arlene Foster

Arlene Isabel Foster (s. 3. heinäkuuta 1970, Rosslea, Pohjois-Irlanti) on pohjoisirlantilainen poliitikko, joka toimi demokraattisen unionistipuolueen (DUP) johtaja vuosina 2015–2021 lähtien. Vuosina 2016-2017 ja 2020–2021 hän toimi Pohjois-Irlannin pääministerinä.
Elämä ja ura.
Arlene Foster, o.s. Kelly, on kotoisin Fermanagh’n kreivikunnasta. Hänen isänsä oli osa-aikainen poliisi, joka haavoittui IRA:n murhayrityksessä vuonna 1979. Vuonna 1988 Foster itse istui pommi-iskun kohteeksi joutuneessa koulubussissa.
Foster on valmistunut juristiksi Belfastin yliopistosta. Hänet valittiin Pohjois-Irlannin kansalliskokoukseen vuonna 2003 Fermanagh'n ja Etelä-Tyronen vaalipiiristä Ulsterin unionistipuolueen ehdokkaana. Joulukuussa 2003 hän erosi puolueesta, koska hän vastusti pitkäperjantain sopimusta. Seuraavassa kuussa hän liittyi DUP:en.
Foster on toiminut Pohjois-Irlannin hallituksessa ympäristöministerinä (2007-2008), yritys-, kauppa- ja investointiministerinä (2008-2015) ja valtiovarain- ja henkilöstöministerinä (2015-2016). Pääministeriksi hänet nimitettiin tammikuussa 2016.
Foster joutui osalliseksi niin sanottuun "cash for ash" -skandaaliin, kun hänen suunnittelemansa uusiutuvan energian tukiohjelman paljastettiin maksaneen Pohjois-Irlannin veronmaksajille jopa 500 miljoonaa puntaa. Pohjois-Irlannin varapääministeri Martin McGuinness erosi tammikuussa 2017 protestiksi skandaalille, mikä pakotti myös Fosterin eroamaan ja kaatoi koko Pohjois-Irlannin hallituksen.
Fosterin DUP pääsi Yhdistyneen kuningaskunnan vuoden 2017 vaalien jälkeen vaa’ankieliasemaan alahuoneessa, kun enemmistönsä menettänyt pääministeri Theresa Mayn konservatiivipuolue tarvitsi DUP:n kymmenen parlamenttiedustajan tukea voidakseen jatkaa hallitusvallassa. DUP suostui tukemaan Mayn hallitusta sillä ehdolla, että Pohjois-Irlannille myönnettiin lisää valtion rahoitusta ja eläkkeitä korotettiin.
Näkemykset.
Foster puolueineen kannatti Yhdistyneen kuningaskunnan eroa Euroopan unionista, mutta hän on EU-kansanäänestyksen jälkeen vastustanut niin sanottua ”kovaa Brexitiä” ja rajatarkastusten tuomista Irlannin ja Pohjois-Irlannin rajalle. Foster vastustaa aborttia ja samaa sukupuolta olevien avioliittoa, jotka ovat molemmat kiellettyjä Pohjois-Irlannissa.
Full-size car

Full-size car tai large car on autojen kokoluokka Yhdysvaltain ja Kanadan kokoluokituksessa. Luokkaan kuuluvat autot, jotka ovat suurempia kuin mid-size-luokan autot. Full-size-luokka vastaa eurooppalaisen kokoluokituksen E- ja F-segmenttejä.
Mid-size car

Mid-size car tai intermediate on autojen kokoluokka Yhdysvaltain ja Kanadan kokoluokituksessa. Luokkaan kuuluvat autot, jotka ovat pienempiä kuin full-size-luokan autot, mutta suurempia kuin compact car -luokan autot. Mid-size-luokka vastaa eurooppalaisen kokoluokituksen D- ja E-segmenttejä.
Mikko-Ville Hyyhönen

Mikko-Ville Hyyhönen (s. 29. elokuuta 1986 Tampere) on suomalainen jalkapalloilija. Pelipaikaltaan hän oli keskikenttäpelaaja.
Hyyhönen pelasi Veikkausliigassa yhdeksän ottelua, joissa hän ei tehnyt maaleja. Ensimmäisen liigaottelunsa hän pelasi 30. toukokuuta 2004, kun hänen edustamansa Tampere United voitti kotonaan Rovaniemen Palloseuran 5–1. Hyyhönen edusti TamUa sekä kaudella 2004 että kaudella 2005 kahdessa ottelussa. Molemmilla kausilla TamU saavutti SM-pronssia. Kaudeksi 2006 Hyyhönen lainattiin Ykkösessä pelaavaan PP-70:een. Hän pelasi seurassa yhden Ykkösen ottelun. Helmikuussa 2007 Hyyhönen teki sopimuksen Vaasan Palloseuran kanssa. Hän pelasi VPS:ssa viisi liigaottelua kaudella 2007. VPS:n jälkeen Hyyhönen edusti TPV:tä Ykkösessä. Kaudella 2008 hän pelasi 23 ottelua tehden kaksi maalia ja kaudella 2009 kymmenen ottelua maaleitta.
Ahonahkajäkälä

Ahonahkajäkälä ("Peltigera leucophlebia") on nahkajäkälien sukuun kuuluva jäkälä. Sen yläpinta on harmaanvihreä, kosteana kirkkaanvihreä. Reunoilta se on huopakarvainen. Alapinta on selvästi verkkosuoninen ja keskustaa kohti tummuva. Liuskat ovat noin 2–4 senttimetriä leveitä. Kasvustot ovat enintään 20 senttimetriä halkaisijaltaan. Jäkälä kasvaa varsinkin runsasravinteisten ja kalkkipitoisten kallioiden raoissa ja sammalikoissa, mutta myös kedoilla ja lehtipuiden tyvien sammalilla. Laji on yleinen koko Suomessa.
Ahonahkajäkälän jäkäläaineena eli sekundaarisena aineenvaihduntatuotteena esiintyy tenuioriinia (C26H24O10), metyyligyroforaattia (C25H22O10), gyroforahappoa (C24H20O10) ja triterpenoideja.
Ahonahkajäkälä muistuttaa pilkkunahkajäkälää ja viitanahkajäkälää. Sen erottaa pilkkunahkajäkälästä alapinnan suonisuuden avulla ja viitanahkajäkälästä alapinnan tumman verkkomaisen suonituksen avulla.
NBA Live 2001

NBA Live 2001 on EA Sportsin julkaisema koripalloaiheinen urheilupeli. Pelin kannessa esiintyy Kevin Garnett. Pelaajien kasvot ja vartalot saatiin tehtyä peliin entistä tarkemmin EA:n CyberScan -teknologian avulla.
Oldsmobile Bravada

Oldsmobile Bravada on katumaasturi, jota General Motors valmisti Oldsmobile-brändin alla vuosina 1991-2004. Sen kolmas sukupolvi oli Oldsmobilen viimeinen uusi automalli ennen merkin lakkauttamista 2004.
Pohjannahkajäkälä

Pohjannahkajäkälä ("Peltigera kristinssonii") on nahkajäkälien sukuun kuuluva jäkälä. Yläpinta on reunoilta harmaanruskea ja nukkakarvainen, keskeltä kellanruskea. Alapinnan suonet ovat reunoilta vaaleita, keskemmältä tummanruskeita. Liuskat ovat noin 1–1,5 senttimetriä leveitä. Kasvustot ovat enintään 10 senttimetriä leveitä. Jäkälä kasvaa maassa ja sammalikossa tunturialueilla.
Pohjannahkajäkälässä ei esiinny jäkäläaineita eli sekundaarisiä aineenvaihduntatuotteita.
Heksafluoriasetoni

Heksafluoriasetoni (C3F6O) on fluorattuihin ketoneihin kuuluva orgaaninen yhdiste. Yhdistettä voidaan käyttää liuottimena sekä lähtöaineena orgaanisen kemian synteeseissä.
Ominaisuudet.
Heksafluoriasetoni on huoneenlämpötilassa väritöntä kaasua. Paineistettuna se voidaan nesteyttää. Yhdiste reagoi voimakkaasti veden kanssa ja reaktiossa muodostuu stabiili heksafluoriasetonin hydraatti. Reaktio on lämpöä vapauttava eli eksoterminen. Heksafluoriasetoni on myrkyllistä ja ärsyttää voimakkaasti ihoa, silmiä ja hengitysteitä. Aineelle altistumisesta oireina voivat olla yskä, kurkkukipu ja polttava tunne kurkussa ja hengityksen vaikeutuminen. Heksafluoriasetoni voi olla mutageenistä.
Valmistus ja käyttö.
Heksafluoriasetonia voidaan valmisteaa heksaklooriasetonin ja vetyfluoridin välisellä reaktiolla ja katalyyttinä käytetään kromiyhdisteitä. Toinen teollisuudessa käytetty valmistusmenetelmä on Lewis-happojen katalysoima heksafluoripropyleenioksidin isomeroituminen ja tämän prosessin etuna on, että myrkyllisiä sivutuotteita ei muodostu. Laboratorio-olosuhteissa heksafluoriasetonia voidaan valmistaa lähtien heksafluoripropeenista.
Heksafluoriasetonia voidaan käyttää polyamidi-, polyesteri- ja polyasetaalihartsien liuottimena. Yhdistettä käytetään myös heksafluori-isopropanolin, heksafluori-isobuteenin, fluoripolymeerien ja maatalouskemikaalien ja lääkeaineiden valmistamiseen.
Michael Fallon

Michael Cathel Fallon (s. 14. toukokuuta 1952 Perth, Skotlanti) on brittiläinen poliitikko. Hän on edustanut Konservatiivipuoluetta parlamentin alahuoneessa vuosina 1983–1992 sekä vuodesta 1997 lähtien. Hän toimi vuodesta 2014 alkaen puolustusministerinä, kunnes hän erosi virastaan 1. marraskuuta 2017 seksuaalista ahdistelua koskeneen kohun vuoksi.
Elämä ja ura.
Fallon on opiskellut Epsom Collegessa ja suorittanut antiikintutkimuksen loppututkinnon St Andrewsin yliopistossa. Hän on työskennellyt johtajana viidessä eri yrityksessä: Bannatyne Fitness Ltd, Quality Care Homes plc, Just Learning Ltd, Attendo AB ja Tullett Prebon plc.
Fallon edusti alun perin alahuoneessa Darlingtonin vaalipiiriä vuosina 1983–1992. Hän putosi parlamentista vuonna 1992, mutta palasi vuonna 1997 Sevenoaksin vaalipiiristä. Vuodesta 1999 lähtien hän oli valtiovarainvaliokunnan jäsen ja vuodesta 2010 lähtien Konservatiivipuolueen varapuheenjohtaja, kunnes hänet vuonna 2012 nimitettiin David Cameronin hallitukseen apulaisyritysministeriksi ja vuonna 2013 myös apulaisenergiaministeriksi. 15. heinäkuuta 2014 hänet nimitettiin puolustusministeriksi.
Fallon on Privy Council -neuvoston jäsen ja Order of the Bath -ritarikunnan ritarikomentaja.
Fallon asuu Sundridgen kylässä Kentissä vaimonsa ja kahden poikansa kanssa.
The Temple of Elemental Evil (videopeli)

The Temple of Elemental Evil on Troika Gamesin kehittämä tietokoneroolipeli, joka perustuu saman nimiseen Dungeons &amp; Dragons -pelin klassikkoseikkailuun. Sen julkaisi Atari vuonna 2003.
Verkkokauppa GOG.com julkaisi pelin uudelleen lokakuussa 2010.
Vastaanotto.
PC Gamerin arvostelussa kehuttiin uusien D&amp;D-sääntöjen soveltamista ja vuoropohjaista taistelua. Paste-lehden 10 parhaan Dungeons &amp; Dragons -videopelin listalla peli sijoittui kuudenneksi.
Tetsuo &amp; Youth

Tetsuo &amp; Youth on yhdysvaltalaisen räppärin Lupe Fiascon viides studioalbumi. Albumi nousi Yhdysvalloissa Billboard 200 -listan neljännestoistalle sijalle.
C.I.A. (yhtye)

C.I.A. (Crew In Action) oli hip hop -yhtye, jonka muodostivat Ice Cube, Sir Jinx ja K-Dee. Sama kokoonpano käytti alun perin nimeä Stereo Crew, jolla he julkaisivat singlen ”She’s A Skag” Epic Recordsin kautta vuonna 1986. Liityttyään Kru Cut Records -yhtiöön he käyttivät nimeä C.I.A. ja julkaisivat levytyksen ”My Posse”"." Sir Jinxin serkku Dr. Dre toimi yhtyeen levyjen tuottajana.
Kundan vanha voimalaitos

Kundan vanha voimalaitos () on Virossa Länsi-Virumaalla Kundassa sijaitseva Kunda jõessa toimiva vesivoimalaitos. Voimalan voimalarakennus ja pato sijaitsevat Kundan kaupungin reuna-alueella ja sen patojärveä kutsutaan Kunda paisjärveksi.
Kunda jõen pituus on 64 kilometriä, jonka alkulähteiden ja joensuun välinen pudotus on 90 metriä. Kundan kartanon ja joensuun välillä on joessa pudotusta 38 metriä, mikä on innoittanut jo varhain rakentamaan joen alajuoksun laaksoon voimalaitoksia.
Ensimmäinen voimala.
Ensimmäinen voimala oli jauhomylly, joka sijaitsi Kundan kartanon kohdalla. Siinä toimi kaksi vesiturbiinia, jotka olivat Girard- ja Francis-turbiineja.
Toinen voimala.
Toinen voimala sijaitsi vuonna 1870 toimineessa vanhassa sementtitehtaassa, joka sijaitsi 2,7 kilometriä joensuusta ja joka jää nykyään maantien sillan alle. Riikalainen yritys R. H. Mantel valmisti sille turbiinin, jonka teho oli 110 hevosvoimaa. Niillä jauhettiin tehtaalla raaka-aineita neljän kiviparin avulla.
Toinen täysautomaattinen sähköä tuottava vesivoimala rakennettiin vanhan padon yhteyteen, jossa oli pudotusta 6 metriä. Vesivoimala käynnistettiin 16.4. 2003 Kunda jõen sillan alla. Siellä toimii suomalaisen Waterpumps WP Oy turbiinit, johon on kytketty kaksi generaattoria. Niiden yhteinen sähköteho on 0,336 MW ja ne on kytketty sähkönjakeluverkkoon.
Kolmas voimala.
Kolmas voimala on niin sanottu Kundan vanha voimalaitos, joka rakennettiin vuonna 1893 sementtitehtaan kunnostuksen yhteydessä. Voimalan paikka siirtyi puoli kilometriä alajuoksullepäin, koska siellä voitiin vedenpinnan korkeus nostaa joen laaksossa 9,3 metrin korkeuteen. Sinne asennettiin yksi 250 hevosvoimainen Francis-turbiini, jonka voimansiirrossa käytettiin erikokoisia hammasrattaita ja kahta kiilahihnaa. Ne pyrörittivät kahta Siemens &amp; Halsken tasavirtageneraattoria, joiden sähkötehot olivat 105 kW ja 650 kW. Sähkölaitteet oli valmistettu Sveitsissä ja turbiini Riiassa. Sähköä käytettiin Kundan sataman nostureissa ja Lontovan kaupunginosan valaitukseen. Se oli valmistuessaan Baltian maissa ja Venäjän keisarikunnassa yksi nykyaikaisimmista voimaloista.
Voimala toimi yhtäjaksoisesti vuoteen 1943. Se käynnistettiin uudelleen vuonna 1953 ja nyt se toimi vuoteen 1971 asti. OÜ Generator E&amp;K osti voimalan vuonna 1995. Yhtiö peruskorjautti sen ja se alkoi tuottamaan sähköä 28.6. 2000. Siinä vanha Francis-turbiini pyörittää hinavedolla kahta 200 kW asynkronista vaihtovirtageneraattoria. Voimalan nimellisteho on 0,400 MW ja se on kytketty Eesti Energian jakeluverkkoon.
Eezy Henkilöstöpalvelut

Eezy Henkilöstöpalvelut (vuoteen 2019 asti Smile Henkilöstöpalvelut Oy) tarjoaa henkilöstövuokrauspalveluita ympäri Suomen. Eezy-konserniin kuuluva Eezy Henkilöstöpalvelut tarjoaa henkilöstöpalveluita ja välittää työvoimaa muun muassa ravintola-alan, rakentamisen, teollisuuden, logistiikan, kunnossapidon sekä terveydenhuollon alan tarpeisiin. Eezy Henkilöstöpalvelut muodostui Smile Henkilöstöpalveluiden ja VMP Oyj:n yhdistyttyä Eezy Oyj:ksi vuonna 2019. 
Historia.
Smilen juuret ovat vuodessa 2002. Smile Henkilöstöpalvelut Oy on perustettu vuonna 2014.
Henkilöstövuokrausliiketoiminta yhdistettiin Restamax-konserniin elokuussa 2014. Vuodesta 2014 vuodesta vuoteen 2019 Smilen kaikki henkilövuokrausyhtiöt toimivat Smile Henkilöstöpalvelut -nimen alla ja Smile-brändin mukaisella ilmeellä.
Smile Henkilöstöpalvelut osti tammikuussa 2015 Huippu Henkilöstöpalvelut Oy:n, tammikuussa 2016 TOR-Palvelut ja huhtikuussa 2016 osake-enemmistön Make My Solutions Oy:stä (MMS Henkilöstöpalvelut) sekä huhtikuussa 2017 koko osakekannan Pasianssi Oy:stä eli Banssi Henkilöstöpalveluista.
Heinäkuussa 2017 Smile osti Job Service One Oy:n koko osakekannan sekä marraskuussa 2017 Active People Oy:n ravintolahenkilöstövuokrauksen liiketoiminnan. 
Vuonna 2018 tammikuussa Smile osti Kymppi Service Oy:n koko osakekannan, maaliskuussa 2018 enemmistön rakennusalan vuokrayhtiö Adicio Oy:stä ja toukokuussa 2018 Jobio-yhtiöiden sekä Job Service Two ja Job Service Three Oy:den koko osakekannat. 
Elokuussa 2018 Smile ilmoitti aikeistaan listautua Helsingin pörssiin, mutta listautuminen peruuntui lokakuussa 2018 listautumisen pääjärjestäjä Nordean vetäydyttyä annista. 
Heinäkuussa 2019 pörssiyhtiö VMP ja Smile ilmoittivat yhdistymisestään. Smile Henkilöstöpalvelut Oy oli pörssiyhtiö NoHo Partners Oyj:n tytäryhtiö.
Marraskuussa 2019 VMP ilmoitti vaihtavansa nimensä Eezyksi. Eezy-nimeä oli aiemmin käyttänyt Eezy-kevytyrittäjäpalvelut, joka on toiminut vuodesta 2008 lähtien.
Linda Huhtinen

Linda Huhtinen (s. 9. toukokuuta 1989 Tampere) on suomalainen prosaisti ja runoilija. Huhtisen tekstejä on käännetty myös hepreaksi ja kreikaksi.
Ura.
Huhtinen on koulutukseltaan merkonomi ja MBA.
Huhtisen esikoiskokoelma "Pahoja asioita" (Sanasato) julkaistiin vuonna 2014. Teos kertoo anoreksiasta, jonka sairastamisesta Huhtinen on puhunut julkisesti. Teoksen jatko-osa "Kirjeitä vihamiehille" julkaistiin vuonna 2017. 
Vuonna 2017 Linda Huhtinen esitteli "Kasvottomat rakkaat" -hyväntekeväisyysnäyttelyn, joka kertoo lähisuhdeväkivallasta.Näyttely koostuu valokuvista ja teksteistä, jotka Huhtinen on tehnyt yhdessä väkivallan uhrien kanssa. Näyttely avattiin Tampereella huhtikuussa 2017. 
Huhtinen toimii perustajajäsenenä Juicen Kirjaston toiminnan ylläpitämisessä. Vuonna 2018 Huhtinen toimitti Juice Leskisen sitaatteihin liittyvän kirjan. Toisinajattelija – Näin lausui Leskinen -sitaattikokoelma julkaistiin vuonna 2020. 
Huhtinen on ollut perustamassa Luo maailma -luomispajaa, joka on muun muassa suunnittellut kuvamanipulaatiota vastustavan Käsittelemättömät asiat -kampanjan tamperelaiselle vaatemerkille Ludicrous Clothingille sekä erilaisia mainosilmeitä muun muassa Reinokaupalle.
Linda Huhtinen on kirjoittanut Liiga.fi-sivustolle jääkiekon kääntöpuolta käsittelevää "Runoudesta lajiin" -juttusarjaa, sekä jääkiekkojoukkue Tampereen Ilveksen kaunokirjallisia tekstejä.
Huhtinen juontaa ja toimittaa Radio Fun Tampereella kahta omaa radio-ohjelmaansa. "Mun Manse" -ohjelmassa Huhtinen esittää tekemiään henkilökuvia sekä manserockia. Vuonna 2019 alkoi "Linda Huhtisen Musiikintunti".
Huhtisen kirjoittama elämäkerta Tuomari julkaistiin 13. syyskuuta 2019. Kirja käsittelee erotuomari Timo Favorinin elämää. Urheilumuseon asettama raati valitsi kirjan ehdolle Vuoden Urheilukirjaksi.
Kunda jõgi

Kunda jõgi on joki Länsi-Virumaassa Viron pohjoisosissa. Joki laskee Suomenlahteen Kundassa. Joella on eri osuuksilla muitakin nimiä. Yläjuoksulla sitä kutsutaan myös nimellä "Võhu jõgi", keskijuoksulla nimillä "Põlula jögi, Sämi jögi tai Semmijõgi".
Hallinnolliset alueet.
Joki virtaa koko ajan Länsi-Virumaan maakunnassa. Joen pääuoma saa alkunsa Vinnin maalaiskunnassa ja saapuu yli 10 kilometrin jälkeen Rägavereen. Täällä joki ohittaa Lavin, Põlulan ja Ulvin pienet kylät ja Sõmerun puolella se ohittaa Uhtnan. Matkallaan merelle se juokseen Viru-Nigulan läpi ja kiertää Kundan kaupungin. Siellä se laskee Kundanlahteen Suomenlahdella.
Joen kulku.
Joen alkulähteinä on seitsemän lähdettä Ristikülassa Vinnin kunnassa. Lähteet saavat vetensä Pandiveren ylängöltä, jonka reuna-alueen länsipuolella Roelassa lähteet sijaitsevat. Joki virtaa aluksi kuusi kilometriä pohjoiseen seuraten pohjois-etelä-suuntaista harjujaksoa. Kütin kylän kohdalla joki kääntyy itään harjujaksosta ja virtaa seitsemän kilometriä metsien läpi. Täällä jokeen yhtyy oikealta ja etelän suunnalta Anguse jõgi (myös Ädara jõgi). Seuraavaksi siihen yhtyy vasemmalta Voore jõgi, jonka suu sijaitsee saaren alla. Ulvin kohdalta alkaen joki on meanderoinut voimakkaasti, mutta sen palmikot on katkaistu juoluoiksi, kun jokea on oikastu. Erityisen voimakasta se on keskijuoksulla Aru karjäärin kohdalla, missä joessa on kolme rinnakkasta uomaa.
Ulvin jälkeen joki alittaa ensin Tallinna–Narva-rautatien ja sitten valtatien 1:n. Kunda soon ja Linnusen kylän kohdalla joki virtaa uurtamassaan jokiuomassaan, jolla on eroosiosta syntyneet reunat. Uoman seinämät kasvavat sitä korkeammiksi, mitä lähemmäksi merenrantaa tullaan. Kundan teollisuusalueen laidalla uomalla on kahdet reunat eri korkeuksilla. Joen kaltevuus jyrkkenee, ja Kunda paisjärven () jälkeen joki on osittain koskena viimeiset kaksi kilometriä. Joki laskee Suomenlahteen Kundanlahdessa. Patojärvellä toimii Kundan vanha voimalaitos ().
Luonto- ja virkistysarvoja.
Joki on lohen, purotaimenen, taimenen ja harjuksen luontainen lisääntymisalue. Joki jäätyy talvella usein pohjastaan.
Viitanahkajäkälä

Viitanahkajäkälä ("Peltigera latiloba") on nahkajäkälien sukuun kuuluva jäkälä. Sen yläpinta on vihreä. Alapinta on verkkomaisesti kuoppainen ja leveäsuoninen. Liuskat ovat noin 3–4 senttimetriä leveitä ja aaltoilevia. Kasvustot voivat olla jopa 30 senttimetriä leveitä. Jäkälä kasvaa jokivarsien ja tunturikoivikoiden sammalikoissa. Mielellään kostealla alustalla, jopa suolla. 
Viitanahkajäkälän jäkäläaineena eli sekundaarisena aineenvaihduntatuotteena esiintyy tenuioriinia (C26H24O10), metyyligyroforaattia (C25H22O10), gyroforahappoa (C24H20O10) ja triterpenoideja.
Sir Jinx

Anthony Wheaton, tunnettu paremmin taiteilijanimellään Sir Jinx, on yhdysvaltalainen musiikkituottaja ja rap-artisti.
Wheaton on hip hop -muusikko Dr. Dren serkku. Hän kasvoi South Los Angelesissa samalla kadulla kuin rap-artisti Ice Cube. Teini-ikäisinä he perustivat yhdessä K-Deen kanssa C.I.A.-yhtyeen ja julkaisivat 1980-luvun jälkipuoliskolla muutamia singlejä. 1990-luvun alussa Wheaton tuotti useita kappaleita Ice Cuben ensimmäisille sooloalbumeille. Hän toimi tuottajana myös WC and the Maad Circle -yhtyeessä. Wheaton on tuottanut urallaan kappaleita myös muille tunnetuille artisteille, kuten Xzibitille, Kuruptille ja Public Enemylle.
Yhdistyneen kuningaskunnan parlamenttivaalit 1950

Yhdistyneen kuningaskunnan parlamenttivaalit 1950 järjestettiin 23. helmikuuta 1950. Vaaleissa valittiin parlamentin alahuoneen kaikki 625 jäsentä. Pääministeri Clement Attleen johtama Työväenpuolue menetti huomattavan määrän edustajanpaikkoja Konservatiivipuolueelle mutta säilytti silti kapean enemmistön alahuoneessa. Vaalien jälkeen muodostettu Attleen toinen hallitus jäi lyhytikäiseksi, kun konservatiivit voittivat vuoden 1951 parlamenttivaalit.
Analyysi.
"History Today" -lehteen kirjoittanut Robert Pearce esittää syiksi Työväenpuolueen kavenneeseen enemmistöön muun muassa sodanjälkeisen ajan puutteen, säännöstelyn ja korkean verotuksen, Työväenpuolueen johdon ikääntymisen ja poliittiset erimielisyydet, Konservatiivipuolueen maltillistumisen ja aiempaa paremman vaalityön sekä vaalipiirijaon uudistamisen.
Huma Abedin

Huma Mahmood Abedin (s. 28. heinäkuuta 1976) on yhdysvaltalainen poliittinen vaikuttaja ja Hillary Clintonin pitkäaikainen avustaja. Hän oli Clintonin presidentinvaalikampanjaorganisaation varapuheenjohtaja vuonna 2016. Koulutukseltaan Abedin on journalisti. Hänen vanhempansa ovat kotoisin Intiasta ja Pakistanista. Uskonnoltaan Abedin on muslimi, ja hän puhuu englannin lisäksi hindustania ja arabiaa.
Abedinin entinen aviomies on 2000-luvulla kongressiedustajana toiminut Anthony Weiner. He erosivat vuonna 2016.
Dallara T12

Dallara T12 on italialaisen Dallaran valmistama kilpa-auto, jolla kilpailtiin World Series by Renault -sarjassa vuosina 2012–2015. Auto esiteltiin 24. elokuuta 2011 Englannin Silverstonessa. Autolla tehtiin debyytti Espanjan Ciudad del Motor de Aragónin moottoriradalla 2012. Edeltäjistään poiketen autoon asennettiin DRS-järjestelmä ja moottoriin akuton sähköjärjestelmä.
Keltakurkkuorava

Keltakurkkuorava ("Sciurus aestuans") on Etelä-Amerikan kotoperäinen oravalaji.
Ulkonäkö ja koko.
Lajin turkin väri vaihtelee päältä kellanruskeasta tummanruskeaan, vatsapuoli on vaaleampi. Poskessa on usein valkoinen täplä. Häntä on tuuhea ja tupsu sen päässä on yleistä. Se on noin 300 gramman painoinen ja sen pituudeksi on, 18-senttinen häntä pois lukien, mitattu 20,2 senttiä.
Levinneisyys ja elinympäristö.
Keltakurkkuoravaa tavataan laajalla alueella Brasiliassa, Ranskan Guayanassa, Guyanassa, Surinamessa, Venezuelassa ja Kolumbiassa. Elinympäristö vaihtelee Atlantin rannikon galleriametsistä Amazonin sademetsiin. Sitä esiityy myös kaupunkien puistoissa.
Ravinto.
Oravan ravinto koostuu pääosin hedelmistä ja pähkinöistä, etenkin sukujen "Astrocaryum", "Parajubaea" ja "Attalea" palmuhedelmistä. Lisäksi se syö munia ja linnunpoikasia. Se itse saattaa joutua töyhtökapusiiniapinan syötäväksi.
Alalajit.
"Mammal Species of the World" -teoksen mukaan "Sciurus aestuans" jaetaan seuraaviin alalajeihin:
Brasilian rannikkosademetsissä tavattava "S. a. ingrami" luokitellaan joskus omaksi lajikseen.
Hytölän koulu

Hytölän koulu oli perusopetuksen vuosiluokkien 1–6 koulu keskisuomalaisessa Konneveden kunnassa Hytölän kylällä. Koulu lakkautettiin lukuvuoden 2023–2024 jälkeen, koska lukuvuonna 2024–2025 oppilaita olisi ollut alle 20. Aiemmin koulussa oli ollut jopa 50 oppilasta. Vuonna 2021 Hytölän koulun rehtorina toimi Virpi Janhunen.
Koulu oli perustettu 1900-luvun alussa.
Hytölä

Hytölä on kylä Konneveden kunnassa. Se sijaitsee noin seitsemän kilometriä Konneveden keskustaajamasta länteen, kantatien 69 varrella. Kylän väkiluku on noin 50. Siellä toimivat muun muassa linja-autoyhtiö Koivuranta Oy, kuljetusfirma Konnekuljetus Oy sekä venerakennusyritys Bellamer Oy. Hytölän koulu lakkautettiin lukuvuoden 2024 päättyessä.
Mestis-kausi 2017–2018

Kausi 2017–2018 on jääkiekon Mestiksen 18. kausi. Edelliskauden mestari Savonlinnan Pallokerho (SaPKo) voitti ensimmäisen Mestis-mestaruuden, joten SaPKosta tuli kahdeksas joukkue, joka on voittanut kyseisen mestaruuden.
Suomi-sarjasta nousi mestaruuden voittanut Imatran Ketterä. Lisäksi konkurssiin päättyi Kajaanin Hokki ja JYP-Akatemia karsiutui Suomi-sarjaan.
Runkosarja.
Maalivahtien torjuntapörssi.
Vähintään 1/3 otteluista
Pudotuspelit.
Maalivahtien torjuntapörssi.
Vähintään 1/3 otteluista
Karsinnat.
Espoo Unitedilta konkurssin seurauksena vapautunut sarjapaikka myönnettiin kauden jälkeen KOOVEElle, JHT ei halunnut ottaa paikkaa vastaan.
ZeniMax Media

ZeniMax Media on yhdysvaltalainen mediayhtiö, jolla on videopelejä julkaisevia ja kehittäviä tytäryhtiöitä.
John Carmack haastoi ZeniMaxin oikeuteen maksamattomasta osasta id Softwaren kauppasummasta.
Yhtiö haastoi Oculus VR:n oikeuteen väittäen sen teknologiaa käytettävän Samsung VR -virtuaalitodellisuuslaseissa. Oculus määrättiin maksamaan 500 miljoonaa dollaria salassapitosopimuksen ja tekijänoikeuden rikkomisesta.
Syyskuussa 2020 Microsoft ilmoitti ZeniMax Median ostamisesta 7,5 miljardin dollarin hinnalla. Kauppa tapahtui maaliskuussa 2021. Xboxin johtaja Phil Spencer sanoi lausunnossaan, että jotkut tulevat Bethesdan pelit tulevat olemaan yksinoikeudella Windowsille ja Xboxille.
Studiot.
Yhtiön studioita ovat:
GoViral Inc.

GoViral Inc. on kanadalainen digitaalisiin verkkopalveluihin keskittynyt yhtiö, jonka päämaja sijaitsee Londonin kaupungissa Kanadan Ontarion provinssissa. Yhtiö on perustettu vuonna 2006.
Yhtiö tunnetaan erityisesti sen suositun, vuonna 2013 avatun Diply-verkkosivuston (diply.com) johdosta. Sivusto on kohdistettu erityisesti nuoremmille millennium-sukupolven eli Y-sukupolven käyttäjille sekä myös Z-sukupolven edustajille. Tämä käyttäjien tuottamaan aineistoon nojautuva viihdepalvelu oli alkukesällä 2017 Alexa-verkkotilastojen mukaan verkkokäyntien määrällä mitattuna suosituimpia kanadalaisia verkkosivustoja sijoittuen kansallisesti 15. sijalle ja maailmanlaajuisesti 75. sijalle. Kansallisesti sitä paremmin sijoittui ilmoitussivusto kijiji.ca. Käyntikertojen määrällä mitatuna Kanadan suosituimmat verkkosivut olivat tällöin yhdysvaltalaistahojen hallussa (Google.ca, Youtube.com, Google.com, Facebook.com, Reddit.com, wikipedia.org).
Azel

Azel on nigeriläisen laulaja-lauluntekijä Bombinon albumi, joka julkaistiin vuonna 2016. 
Kappaleet.
Kaikki kappaleet Omara "Bombino" Moctar, ellei toisin mainita.
Lvivske

Lvivske () on ukrainalainen olut, jota munkit valmistivat jo vuonna 1715. Nykyisin olutta valmistaa Slavutytš, joka on osa Carlsbergia.
AC Nielsenin tutkimuksen mukaan vuonna 2013 Lvivsken markkinaosuus Ukrainassa oli 12,4 %.
TrackIR

TrackIR on NaturalPoint-yhtiön valmistama liikeseurantatuote, jota käytetään lisälaitteena tietokoneessa. Laite seuraa käyttäjän päänliikkeitä ja antaa peliohjelmalle tiedon, jolloin kuvakulma voi kääntyä pelaajan päänliikkeen mukaan.
Laite on suosittu simulaatiopelien yhteydessä, joissa kädet voivat olla varattu esimerkiksi rattiohjaimen käyttöön.
Ohjelmallisia klooneja verkkokameraa käyttäen on myös olemassa; näiden tuki vaihtelee peliohjelman mukaan. Tunnettuja toteutuksia ovat FreeTrack, FaceTrackNoIR ja opentrack.
Brookfield Asset Management

Brookfield Asset Management, tai vain Brookfield on suuri kanadalainen kiinteistöalan pörssiyhtiö, jonka päämaja sijaitsee Torontossa. 
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla kiinteistöyhtiö Brookfield oli vuonna 2017 sijalla 202. Se luokiteltiin samalla Kanadan 7. suurimmaksi pörssiyritykseksi. Yhtiön markkina-arvo oli 35,4 miljardia Yhdysvaltain dollaria (toukokuussa 2017) ja liikevaihto 24,9 miljardia USD (2016).
BCE Inc.

BCE Inc. (entinen "Bell Canada Enterprises Inc.") on suuri kanadalainen tietoliikennealan pörssikonserni, jonka päämaja sijaitsee Montrealin Verdunissa Quebecin provinssissa. 
Yrityksen palveluksessa työskentelee noin 48 000 ihmistä. Konsernin liiketoiminta-alat ovat: Bell Wireline, Bell Wireless, Bell Media (esim. CTV Television Network) ja Bell Aliant.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 296. Se luokiteltiin samalla Kanadan 10. suurimmaksi pörssiyritykseksi. Yhtiön markkina-arvo oli 40,5 miljardia Yhdysvaltain dollaria (toukokuussa 2017) ja liikevaihto 16,39 miljardia USD (2016).
Manulife

Manulife tai Manulife Financial on suuri kanadalainen vakuutus- ja rahoitusalalla toimiva pörssiyhtiö, jonka päämaja sijaitsee Torontossa.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 137. Se luokiteltiin samalla Kanadan 5. suurimmaksi pörssiyritykseksi. Yhtiön eli sen osakekannan markkina-arvo oli 34,4 miljardia Yhdysvaltain dollaria (toukokuussa 2017) ja liikevaihto 38,9 miljardia USD (2016).
Shadwen

Shadwen on Frozenbyten kehittämä hiiviskelypeli, joka on julkaistu vuonna .
Peli sijoittuu keskiaikaiseen maailmaan ja pelaajalla on käytössään ajan manipulointi (taaksepäin kelaus) ja ansoja.
Päähenkilöt ovat palkkamurhaaja "Shadwen", jolla on tehtävä tappaa kuningas, ja orpotyttö "Lily".
Vastaanotto.
Pelaaja-lehti on antanut pelille arvosanan 6/10 arvostelussaan.
Trine (pelisarja)

Trine on suomalaisen Frozenbyten kehittämä pelisarja. Pelit ovat yhdistelmä tasohyppelyä ja pulmapeliä.
Myynti.
Vuonna 2014 uutisoitiin sarjan pelien myyneen yhteensä seitsemän miljoonaa kappaletta.
Claudon

Claudon on kunta Koillis-Ranskassa Vosgesin departementissa Grand Estin alueella.
Claudon sijaitsee Darneyn metsässä. Kunnan alueella on Arboretum de la Hutte. Arboretumissa kasvaa harvinaisia ja eksoottisia lajeja, jotka ovat kotiutuneet Ourchejoen laaksoon.
Carlos Lacoste

Carlos Alberto Lacoste (2. helmikuuta 1929 Buenos Aires, Argentiina – 24. kesäkuuta 2004 Buenos Aires, Argentiina) oli Argentiinan laivaston vara-amiraali ja poliitikko. Hän oli maansa virkaatekevä presidentti joulukuussa 1981.
Hänellä oli keskeinen rooli vuoden 1978 Jalkapallon Maailmanmestaruuskilpailujen saamisessa Argentiinaan.
Dallara SF14

Dallara SF14 on italialaisen Dallaran valmistama kilpa-auto, jolla on kilpailtu Super Formula -sarjassa vuodesta 2014 lähtien. Autolla tehtiin debyytti Japanin Suzuka Circuitin moottoriradalla 2014.
Auton seuraaja on vuodesta 2019 lähtien käytetty Dallara SF19.
Minä määrään

Minä määrään on industrial metal -yhtye Turmion Kätilöiden kappale ja single yhtyeen kolmannelta studioalbumilta "U.S.C.H!". Se julkaistiin 21. toukokuuta 2008 levymerkillä Raha Records.
Nimikkokappaleessa on Zachary Hietalan soittama kitarasoolo. Singlen toinen kappale ”Shuttle to Venus” on käännöskappale Kikan kappaleesta ”Sukkula Venukseen”.
Nykyaika (lehti)

Nykyaika-nimisiä lehtiä on useita:
Georgi Aljošin

Georgi Vasiljevitš Aljošin (, (s. 10. maaliskuuta 1931 Krasnojarsk, Neuvostoliitto – 4. toukokuuta 2011 Novosibirsk, Venäjä) oli Viron kommunistisen puolueen toinen sihteeri vuosina 1985–1990. Kansallisuudeltaan hän oli venäläinen.
Aljošin opiskeli sähkötekniikkaa Novosibirskin rautatieinstituutissa vuosina 1949–1954. Sen jälkeen hän työskenteli vuosina 1954–1956 Novosibirskissa veturivarikolla. Vuonna 1957 hänestä tuli Neuvostoliiton kommunistisen puolueen (NKP) jäsen. Hän siirtyi puolueen työntekijäksi Novosibirskissa. Vuodesta 1985 alkaen hän siirtyi Moskovaan NKP:n tehtäviin. Näin Aljošin oli puhdas Neuvostoliiton nomenklatuuran edustaja.
Vuoden 1985 joulukuussa NKP siirsi Aljošinin Neuvosto-Viroon paikallisen Viron kommunistisen puolueen toisen sihteerin eli paikallisen puolueen toiseksi vaikutusvaltaisimpaan virkaan. Ykköspaikalla eli ensimmäisen sihteerin virassa oli tiukan keskusvallan ja venäläistämisen kannattaja Karl Vaino. Aljošin oli Vainon kanssa samalla keskusvaltaa tukevalla linjalla kuten edeltäjänsä puolueen toisena sihteerinä ollut Aleksandr Kudrjavtsev. Aljošinin Neuvosto-Viron puoluesihteeritehtävän aikana alkoi virolaisen yhteiskunnan vapautuminen tiukasta kommunistipuolueen otteesta. Laulavan vallankumouksen myötä ensimmäinen sihteeri Vaino erotettiin kesäkuussa 1988 virolaisen Vaino Väljasin korvatessa Vainon.
Kesällä 1988 järjestäytyi keskusvaltamyönteinen ja samalla Viron itsenäisyysliikkeen vastainen Inter-liike, jonka kanssa Aljošinin oli yhteistyössä. Keskusvaltakeskeisen liikkeen asema heikkeni kuitenkin koko ajan Virossa. Maaliskuussa 1989 käydyissä Neuvostoliiton kansanedustajien kongressin vaaleissa Aljošin kärsi tappion sijoittuen vaalipiirissään vasta neljänneksi. Maaliskuussa 1990 Viron kommunistinen puolue irrottautui NKP:n määräysvallasta. Aljošin oli vielä tällöin puolueen keskuskomitean jäsenenä, mutta siirtyi vuoden 1990 aikana takaisin Venäjälle. Hän palasi Novosibirskiin NKP:stä irrottautuneen Venäjän kommunistisen puolueen tehtäviin.
Saint-Loup-sur-Semouse

Saint-Loup-sur-Semouse on kunta itäisessä Ranskassa Haute-Saônen departementissa Burgundi-Franche-Comtén alueella. Se on pieni teollisuuskaupunki, jossa on vuodesta 1936 lähtien toiminut huonekalutehdas Parisot.
Arvo Pohjannoro

Frans Arvo Ilmari Pohjannoro (18. marraskuuta 1893 Tampere − 10. lokakuuta 1963 Helsinki) oli suomalainen pappi, poliitikko ja historioitsija. 
Henkilöhistoria.
Arvo Pohjannoron vanhemmat olivat isännöitsijä Frans Fabian Pohjannoro Erikka Heiskanen ja puoliso vuodesta 1919 Hertta Kyllikki Manninen. Pohjannoro tuli ylioppilaaksi 1913 ja vihittiin papiksi 1917. Kolme vuotta myöhemmin hän suoritti pastoraalitutkinnon. Sotilaspappina hän toimi sisällissodassa 1918, jonka jälkeen hän oli myös Viipurin vankileirin koulutusohjaajana. Myöhemmin Pohjannoro toimi Oriveden seurakunnan apulaisena, Virolahden kappalaisena 1924–1931 ja Kerimäen kirkkoherrana 1931–1958. Vuonna 1942 hänelle myönnettiin rovastin arvonimi. Pohjannoro oli Kokoomuksen kansanedustaja Mikkelin läänin vaalipiiristä vuosina 1936–1948. Eduskuntauransa ohella Pohjannoro toimi neljästi valitsijamiehenä presidentinvaaleissa 1937–1950. Hän oli myös Kerimäen kunnanvaltuuston puheenjohtaja 1935–1950.
Pienimäki

Pienimäki on muun muassa seuraavien suomalaisten henkilöiden sukunimi:
Puskala

Puskala on suomalainen sukunimi, joka on muun muassa seuraavilla henkilöillä:
Sirkka Ahonen (toimittaja)

Sirkka Helena Ahonen (31. tammikuuta 1925 Juva – 22. syyskuuta 2003 Lontoo) oli suomalainen radiotoimittaja, joka teki yli 30 vuotta jatkuneen uran BBC World Servicen suomenkielisten radiolähetysten parissa Lontoossa. Jäätyään eläkkeelle vuonna 1985 hän kirjoitti pakinoita Britannian kulttuurielämästä; niitä julkaistiin aikakauslehdissä ja "Helsingin Sanomissa".
Ahonen opiskeli englantia Helsingin yliopistossa ja matkusti vuonna 1947 Englantiin täydentääkseen opintojaan Lontoon yliopiston London School of Economicsissa. Vuonna 1953 hän sai viran BBC:n maailmanpalvelun suomenkieliseltä osastolta, aluksi sihteerinä ja sitten vakinaisena toimittajana ja Suomesta värvättyjen uusien toimittajien perehdyttäjänä.
Ahonen on haudattu Helsinkiin Malmin hautausmaalle.
Lautala

Lautala on sukunimi, joka on muun muassa seuraavilla suomalaisilla henkilöillä:
DTM-kausi 2004

DTM-kausi 2004 oli DTM-sarjan viides kausi. Kausi alkoi 18. huhtikuuta Saksan Hockenheimin radalta ja päättyi samalle radalle 3. lokakuuta.
Sarjan mestaruuden voitti ruotsalainen Mattias Ekström.
Kilpailukalenteri ja tulokset.
Shanghain kilpailu oli näytöskilpailu (ei kuulunut mestaruussarjaan). Shanghaissa ensimmäinen kahdesta suunnitellusta 30 minuutin kilpailusta peruttiin löysän kaivonkannen ja aikarajoituksen vuoksi.
Shanghai Street Circuit

Shanghai Street Circuit on katurata Pudongissa Kiinassa. Radalla järjestettiin ensimmäinen DTM-sarjan osakilpailu 18. heinäkuuta 2004. Seuraavan kerran kisa ajettiin vuonna 2010, mutta poistui kisakalenterista jälleen seuraavana vuonna.
Sveitsin pörssi

Sveitsin pörssi tai SIX Swiss Exchange on sveitsiläinen arvopaperipörssi ja osakeyhtiö. Sen pääkonttori sijaitsee Zürichissä Sveitsissä. 
Sveitsin pörssi perustettiin vuonna 1993 yhdistämällä Geneven, Baselin ja Zürichin pörssit yhteen yhdistysmuotoiseksi Sveitsin pörssiksi. 23. huhtikuuta 2002 yhdistys muutettiin osakeyhtiöksi (AG). Yhtiö muutti 2000-luvun alussa uuteen pörssitaloon. Loppuvuodesta 2015 kuitenkin uutisoitiin, että pörssitalon tiloihin muuttaa EF-kielikoulu. Kesällä 2017 Sveitsin pörssi toimikin jo kahdessa uudessa osoitteessa Zürichissä ("Hardturmstrasse" ja "Hard Turm Park").
Sveitsin pörssi toimii vuonna 2008 perustetun SIX Group AG:n tytäryhtiönä. Emoyhtiö SIX Groupin ja sen tytäryriysten palveluksessa on yhteensä runsas 3 800 ihmistä (2016). Vuonna 2016 pörssissä tehtiin kauppaa 254 pörssipäivänä ja yhteensä 1 279 miljardilla Sveitsin frangilla.
Sveitsissä toimii myös toinen arvopaperipörssi eli huomattavasti pienempi "Bernin pörssi".
Walter Shaub

Walter Shaub on yhdysvaltalainen juristi ja politiikan toimija. Hän on Yhdysvaltojen politiikan eettisiä käytäntöjä valvovan elimen United States Office of Government Ethics (OGE) johtaja. Hän eroaa tehtävästä 19. heinäkuuta 2017. Vuonna 2013 alkaneen viisivuotiskauden oli määrä kestää vuoden 2017 loppuun. Eron taustalla on erityisesti presidentti Donald Trumpin kanssa syntyneitä ongelmia tämän taloudellisista sitoumuksista.
Shaub siirtyy puolueista riippumattomaan vaalien lainvoimaisuutta valvovaan järjestöön Campaign Legal Center.
Gianna Terribili-Gonzales

Gianna Terribili-Gonzales (oikealta nimeltään "Giovanna Terribili", 5. maaliskuuta 1882 Marino – 10. joulukuuta 1940 Rooma) oli italialainen näyttelijä.
Terribili-Gonzales oli varhaisen italialaisen mykkäelokuvan suurin diiva. Hän aloitti näyttelijänuransa vuonna 1908 ja sai kansainvälistä mainetta rooleistaan Enrico Guazzonin Cinesillä ohjaamissa elokuvissa "Marcantonio e Cleopatra" ja "La Gerusalemme liberata" (molemmat 1913). "Scuola d’eroin" (1914) jälkeen Terribili-Gonzales riitautui Guazzonin kanssa ja perusti oman tuotantoyhtiön, joka ei menestynyt. Tyyliltään yliampuva näyttelijä vetäytyi alalta italialaisen elokuvan lamavuosina 1920-luvun alussa. Hän meni naimisiin ja sai viisi lasta.
Aavoja-Kaunissaare kanal

Aavoja-Kaunissaare kanal (myös "Aavoja-Jägala kanal" ) on kanava Anijassa Harjumaalla Virossa. Kanava alkaa Aavaojan tekojärvestä () ja se laskee Kaunissaaren tekojärveen (). Kanava on yksi osa Tallinnan vesihuoltojärjestelmää.
Kanavan kulku ja ominaisuudet.
Kanavan tehtävänä on yhdistää kahden tekojärven vesivarastot toisiinsa. Kanava alkaa Aavoja veehoidlan lounaisesta haarasta ja se alittaa jo puolen kilometrin päässä Tallinna–Narva-rautatien. Kanava jatkuu tästä häiriöttä metsämaastossa kunnes se kohtaa Kaunissaaren tekojärven itärannan, missä se laskee Mulkojan viereen saarten taakse. Tekojärvien vedenpintojen korkeuserot on järjestetty niin, että vesi virtaa järvestä toiseen itsekseen.
The Escapists 2

The Escapists 2 on Team 17:n kehittämä ja julkaisema simulaatiopeli. Peli on julkaistu 22. elokuuta 2017 Linuxille, macOS:lle ja Windowsille ja se on julkaistu myös Nintendo Switchille, PlayStation 4:lle ja Xbox Onelle.
Peli on jatko-osa "The Escapists" -pelille.
Jatko-osassa on muun muassa neljän pelaajan moninpeli.
Pelaaminen.
Peli on simulaatiopeli, jossa tavoitteena on murtautua ulos vankilasta. Jatko-osassa on mukana moninpeli jaetulla näytöllä ja verkossa, yhteistyömoninpeli sekä vastustajamoodit. Pelihahmojen muokkaamista on myös kehitetty edelleen sekä uusia pakokeinoja ja uusia rakennettavia esineitä.
Tributyyliamiini

Tributyyliamiini (C12H27N) on alifaattisiin amiineihin kuuluva orgaaninen yhdiste. Yhdistettä voidaan käyttää muun muassa liuottimena, emäksenä ja orgaanisten yhdisteiden valmistuksessa lähtöaineena.
Ominaisuudet, valmistus ja käyttö.
Huoneenlämpötilassa tributyyliamiini on väritöntä nestettä ja sillä on tyypillinen ammoniakkia muistuttava haju. Yhdiste liukenee kohtalaisesti veteen. Orgaanisista liuottimista sitä liuottavat hyvin muun muassa etanoli ja eetteri ja hieman huonommin asetoni. Muiden amiinien tavoin tributyyliamiini on heikko emäs. Yhdiste ärsyttää silmiä ja ihoa.
Tributyyliamiinia valmistetaan butanolin ja ammoniakin välisellä reaktiolla ja tässä reaktiossa voi muodostua myös butyyliamiinia ja dibutyyliamiinia. Yhdistettä käytetään emäksisenä katalyyttinä muun muassa polymerointireaktioissa, liuottimena ja korroosionestoaineena hydraulisissa nesteissä. Siitä valmistetaan myös muita kemikaaleja kuten faasinsiirtokatalyyttinä käytettävää tetrabutyyliammoniumbromidia.
Vaalajärvi (järvi)

Vaalajärvi on Lapissa Sodankylän Vaalajärvellä sijaitseva järvi.
Maantietoa.
Järven pinta-ala on 1 300 hehtaaria eli 13 km². Se on 6,2 kilometriä pitkä ja 3,2 kilometriä leveä. Järven vedenpinnan korkeus on 201,3 metriä mpy.
Järvi on luodattu ja siitä on julkaistu syvyyskartat. Sen tilavuus on 19,8 miljoonaa m³ eli 0,02 km³. Järven keskisyvyys on 1,5 metriä ja suurin syvyys on 2,8 metriä. Järven pohjan profiili jatkaa samaa ilmettä kuin järven ympäröivä maasto.
Järvessä on laskettu olevan 5 saarta. Niiden yhteispinta-ala on 34 ha, mikä on noin 2,5 % järven kokonaispinta-alasta. Saarista kaksi on yli hehtaarin suurisia ja kolme yli aarin kokoisia. Yksikään saari ei ylitä neliökilometriä. Suurin saari on Isosaari, joka sijaitsee järven eteläpäässä. Sinne on rakennettu viisi vapaa-ajan asuntoa. Keskellä järveä sijaitsee kapea Selkäsaari, jossa on yksi vapaa-ajan asunto. Muut saaret sijaitsevat lasku- tai tulojokien suulla ja ovat pieniä luotoja.
Järven rantaviivan pituus on 25 kilometriä, josta saarten rantaviivan yhteispituus on 4 kilometriä. Rannat ovat enimmäkseen suota tai avosuota, mutta osa soista on raivattu peltomaaksi, joka ulottuu rantaviivalle saakka. Vaalajärven kylä sijaitsee järven kaakkoispäässä, Kuusikonkummun kulmakunta sen eteläpuolella ja Länsiranta järven lounaispuolella. Rantaan on rakennettu lähes 30 vapaa-ajan asuntoa ja muutama maatila. Järven itäpuolella kulkee Vaalajärven kylän läpi kantatie 80 ja siitä haarautuu järven eteläpuolitse seututie 952.
Vesistösuhteet.
Järvi sijaitsee Kemijoen vesistössä (vesistöaluetunnus 65) Kitisen alueen (65.8) Jeesiöjoen valuma-alueella (65.85), jonka Vaalajoen valuma-alueeseen (65.854) järvi kuuluu. Valuma-alue saa kaiken vetensä Vaalajoen valuma-alueelta ja se laskee Vaalajoen kautta Jeesiönjokeen, joka yhtyy Kitiseen Sodankylässä.
Vaalajärven alueella on 14 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Sallinkijärvi (44 ha) ja Hanhijärvi (20 ha), jotka laskevat Kalkojokea myöten koillisrantaan, Nojostijärvi (32 ha) ja Kalatonjärvi (11 ha), jotka laskevat Hanhijokea myöten pohjoisrantaan, Järvi-Järvinen (31 ha), joka laskee Joukhaisjokea myöten kaakkoisrantaan, sekä Katajajärvi (52 ha) ja Seimenlampi (12 ha), jotka laskevat Valajärven kylälle. Laskujoki Vaalajoki virtaa Vaalalompolon (51 ha) läpi.